Αντιγόνη Παπαδοπούλου

Βιογραφικά Στοιχεία

Η Αντιγόνη Παπαδοπούλου γεννήθηκε στη Μόρφου 8 Ιουλίου 1954. Ομιλεί, πέρα από την ελληνική, την αγγλική γλώσσα. Σπούδασε χημεία στο Κολλέγιο Ράσελ Σέιτζ (ΗΠΑ)  με υποτροφία Φούλμπραϊτ και στο Πανεπιστήμιο του Λάνκαστερ (Ηνωμένο Βασίλειο) με υποτροφίες του Πανεπιστημίου Λάνκαστερ και του Βρετανικού Συμβουλίου. Συνέχισε με μεταπτυχιακές σπουδές στη διοίκηση επιχειρήσεων στο Μεσογειακό Ινστιτούτο Διεύθυνσης Επιχειρήσεων (MIM) και αργότερα με μεταπτυχιακά στις Ανθρωπιστικές Σπουδές στο Πανεπιστήμιο Αιγαίου. Έχει ειδική πείρα σε συστήματα ελέγχου ποιότητας (ISO 9002 και HACCP). Από το 1978 έως το 2001 διετέλεσε  διευθύντρια Ελέγχου Ποιότητας στην Κάρλσμπεργκ, με αρμοδιότητα το χημικό και μικροβιολογικό έλεγχο και τον έλεγχο υλικών συσκευασίας των προϊόντων της εταιρείας. Εγκατέλειψε την επαγγελματική της καριέρα όταν πρωτοεκλέγηκε Βουλευτής Λευκωσίας (2001), πιστεύοντας στο ασυμβίβαστο.  Στην πολιτική της διαδρομή διετέλεσε Δημοτική Σύμβουλος Στροβόλου, Δήμαρχος Μόρφου, Βουλευτής και Ευρωβουλευτής. Έχει στο ενεργητικό της σωρεία δημοσιεύσεων άρθρων ποικίλης θεματογραφίας ως τακτική αρθρογράφος στον ημερήσιο τύπο. Είναι συγγραφέας τριών βιβλίων. Δημιούργησε τον Σύνδεσμο θυμάτων Καρδιακής Ανακοπής, Συγγενών και Φίλων "Παλμός Ζωής" για ευαισθητοποίηση στα θέματα ξαφνικού θανάτου. Υπήρξε συνδημιουργός του Συνδέσμου "Τέχνη Δίχως Σύνορα" και διετέλεσε μέλος του Α΄Διοικητικού του Συμβουλίου. Το 2016 δημιούργησε τον Πολυχώρο Λόγου και Τέχνης ΡΟΕΣ αγκαλιάζοντας με θέρμη ποιοτικά πολιτιστικά δρώμενα και δημιουργούς. Για την πολυσχιδή διαχρονική της δράση στα κοινά, έτυχε πλειάδας τιμητικών βραβεύσεων. Λατρεύει τη ζωγραφική. Έχει συμμετάσχει σε πλειάδα ομαδικών εκθέσεων και έχει στο ενεργητικό της έξη ατομικές εκθέσεις ζωγραφικής σε Λευκωσία, Λεμεσό, Πάφο και Αγία Νάπα.
Είναι νυμφευμένη με τον Στέλιο Παπαδόπουλο και έχει 2 υιούς.

Πολιτική διαδρομή

Έγινε μέλος του ΔΗΚΟ από την ίδρυση του το 1976. Στις Δημοτικές εκλογές του 1991 εκλέχθηκε δημοτικός σύμβουλος στον Δήμο Στροβόλου με το ΔΗΚΟ. Στις Δημοτικές εκλογές του 1996 εκλέχθηκε Δήμαρχος Μόρφου. Από το 1996 έως το 2001 ήταν εκπρόσωπος της Ένωσης Δήμων Κύπρου στην Επιτροπή Νεολαίας του Συμβουλίου της Ευρώπης.
Την περίοδο 1994-2018 διετέλεσε πρόεδρος της Γυναικείας Οργάνωσης του Δημοκρατικού Κόμματος (ΓΟΔΗΚ). Την περίοδο 1994-2018 ήταν μέλος της Κεντρικής Επιτροπής και του Εκτελεστικού Γραφείου του ΔΗΚΟ. Την περίοδο 1998-2000 ήταν αντιπρόεδρος του ΔΗΚΟ.
Εκλέχτηκε βουλευτής βουλευτικές εκλογές του 2001 στην Εκλογική Περιφέρεια Λευκωσίας με το ΔΗΚΟ. Επανεκλέχθηκε στις βουλευτικές εκλογές του 2006.
Ως βουλευτής, διετέλεσε πρόεδρος της Κοινοβουλευτικής Επιτροπής Οικονομικών και Προϋπολογισμού, αναπληρώτρια πρόεδρος της Κοινοβουλευτικής Επιτροπής Ευρωπαϊκών Υποθέσεων, αντιπρόεδρος της Επιτροπής Οικονομικών του Συμβουλίου της Ευρώπης, μέλος της Κοινοβουλευτικής Επιτροπής Ίσων Ευκαιριών μεταξύ Ανδρών και Γυναικών, μέλος της Κοινοβουλευτικής Επιτροπής Παιδείας και μέλος της Κοινοβουλευτικής Επιτροπής Προσφύγων-Εγκλωβισμένων-Αγνοουμένων-Παθόντων. Επιπρόσθετα, ήταν αναπληρωματικό μέλος της αντιπροσωπίας της Βουλής στην Κοινοβουλευτική Συνέλευση του Συμβουλίου της Ευρώπης και πρώτη αντιπρόεδρος της Επιτροπής Οικονομικών του Συμβουλίου της Ευρώπης.
Δεν ολοκλήρωσε την τελευταία θητεία της, ως Βουλευτής Λευκωσίας,  καθώς στις Ευρωεκλογές του 2009 εκλέχθηκε ευρωβουλευτής με το ΔΗΚΟ για την περίοδο 2009-2014. Συμμετείχε στην Προοδευτική Συμμαχία Σοσιαλιστών και Δημοκρατών. Διεκδίκησε επανεκλογή στις Ευρωεκλογές του 2014 αλλά δεν εκλέχθηκε.
Στις 5 Φεβρουαρίου 2018 το Πειθαρχικό Συμβούλιο του ΔΗΚΟ αποφάσισε την αποβολή της Αντιγόνης Παπαδοπούλου, και άλλων στελεχών του κόμματος, για «αντικομματική συμπεριφορά». Η Αντιγόνη Παπαδοπούλου προσέφυγε στην Κυπριακή Δικαιοσύνη.
Στις ευρωεκλογές του 2019 συμμετείχε ως Αριστίνδην Υποψήφια Ευρωβουλευτής στο ψηφοδέλτιο της Δημοκρατικής Παράταξης (ΔΗΠΑ), αλλά η νεοσύστατη παράταξη  δεν εξέλεξε κανένα ευρωβουλευτή.